“ดาวโจนส์” ดีดเฉียด 400 จุด คลายวิตกเงินเฟ้อ หลังราคาน้ำมันร่วงหนัก
“ดาวโจนส์” ดีดเฉียด 400 จุด สู่ระดับ 33,333.34 จุด คาดนักลงทุนคลายวิตกเงินเฟ้อ หลังราคาน้ำมันร่วงหนัก
“ดาวโจนส์” ดีดเฉียด 400 จุด สู่ระดับ 33,333.34 จุด คาดนักลงทุนคลายวิตกเงินเฟ้อ หลังราคาน้ำมันร่วงหนัก
14 มี.ค. 2565

ดัชนีดาวโจนส์พุ่งขึ้นอย่างต่อเนื่องในวันนี้ ล่าสุดทะยานเกือบ 400 จุด ขณะที่นักลงทุนขานรับการดิ่งลงของราคาน้ำมัน ซึ่งช่วยคลายความวิตกเกี่ยวกับการดีดตัวขึ้นของเงินเฟ้อ
โดย ณ เวลา 22.15 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 33,333.34 จุด บวก 389.15 จุด หรือ 1.18%
ทั้งนี้ตลาดหุ้นวอลล์สตรีทได้ทำการปรับเวลาซื้อ-ขายหุ้นในตลาด โดยปรับเวลาเร็วขึ้น 1 ชั่วโมง เนื่องจากเข้าสู่ช่วง Daylight Saving Time โดยตลาดได้เปลี่ยนแปลงเวลาซื้อขาย จากเดิม 21:30-04:05 น. ตามเวลาไทย เป็น 20:30-03:05 น.ตามเวลาไทย ทั้งนี้การปรับเวลาตาม Daylight Saving Time ในสหรัฐปีนี้ มีผลตั้งแต่วันที่ 13 มีนาคม-6 พฤศจิกายน 2565
หุ้นกลุ่มธนาคารพุ่งขึ้นนำตลาดวันนี้ สอดคล้องกับการดีดตัวขึ้นของอัตราผลตอบแทนพันธบัตรรัฐบาลสหรัฐอายุ 10 ปีทะลุระดับ 2.09%
หุ้นกลุ่มพลังงานดิ่งลงสวนทางตลาด โดยได้รับผลกระทบจากราคาน้ำมันที่ร่วงลงอย่างหนัก ล่าสุด สัญญาล่วงหน้า WTI หลุดระดับ 101 ดอลลาร์ ขณะที่ราคาน้ำมันดิบเบรนท์หลุดระดับ 105 ดอลลาร์
นักลงทุนจับตาการเจรจาสันติภาพระหว่างรัสเซียและยูเครนในวันนี้ รวมทั้งการประชุมนโยบายการเงินของธนาคารกลางสหรัฐ (เฟด) ในวันที่ 15-16 มี.ค.2565 โดยนักลงทุนคาดหวังว่าการเจรจาสันติภาพระหว่างรัสเซียและยูเครนจะประสบความคืบหน้าในวันนี้
อย่างไรก็ดี นายมิไคโล โปโดลยัก ที่ปรึกษาประธานาธิบดีโวโลดิเมียร์ เซเลนสกี ผู้นำยูเครน ระบุว่า การเจรจาสันติภาพรอบที่ 4 ระหว่างยูเครนและรัสเซียในวันนี้เป็นไปด้วยความยากลำบาก
“ทั้งสองฝ่ายต่างแสดงจุดยืน แต่การเจรจาเป็นไปอย่างยากลำบาก อันเนื่องจากระบอบการเมืองที่แตกต่างกัน โดยยูเครนเป็นประเทศที่สังคมมีอิสระและตัดสินกันด้วยเสียงส่วนใหญ่ แต่รัสเซียเป็นสังคมที่มีการกดขี่ข่มเหงอย่างที่สุด” นายโปโดลยักระบุในทวิตเตอร์
ก่อนหน้านี้ นายโปโดลยักระบุว่าการเจรจาสันติภาพในครั้งนี้จะเกี่ยวข้องกับการเรียกร้องให้รัสเซียทำการหยุดยิง และถอนกำลังทหารทั้งหมดออกจากยูเครน สำหรับการเจรจาสันติภาพรอบที่ 4 ในวันนี้เป็นการเจรจาผ่านระบบวิดีโอคอนเฟอเรนซ์ หลังจากที่การเจรจาทั้ง 3 รอบแบบพบหน้ากันก่อนหน้านี้ไม่ประสบความคืบหน้าแต่อย่างใด
นอกจากนั้นนักลงทุนจับตาการประชุมนโยบายการเงินของเฟดในวันที่ 15-16 มี.ค. ซึ่งเป็นการประชุมครั้งที่ 2 ในปีนี้
โดยนายเจอโรม พาวเวล ประธานเฟด ส่งสัญญาณว่าเฟดจะปรับขึ้นอัตราดอกเบี้ย 0.25% ในเดือนนี้ ซึ่งไม่รุนแรงเหมือนกับที่นักวิเคราะห์บางรายคาดว่าจะปรับขึ้น 0.50% ทั้งนี้หากเฟดปรับขึ้นอัตราดอกเบี้ยในสัปดาห์นี้ตามที่มีการคาดการณ์ไว้ ก็จะเป็นการปรับขึ้นอัตราดอกเบี้ยครั้งแรกของเฟดนับตั้งแต่ปี 2561